Maak seker jy is ingelig oor dié dekking | Netwerk24
Maak seker jy is ingelig oor dié dekking
Deur Bill Rawson 07 September 2018 05:30
Deeltitelversekering kan verwarrend wees en as ’n nuwe eienaar is dit belangrik om te weet waarvoor jy gedek is en wie daarvoor betaal. Bill Rawson, voorsitter van die Rawson Property Group, vertel meer.
Deeltitelversekering is ’n regsvereiste vir alle ontwikkelings, wat dit ’n nieonderhandelbare uitgawe maak.
Uitsonderings kan gemaak word as die besondere eiendom se vervangingswaarde verhoog het en die eienaar of sy of haar bank wil verseker dat daar behoorlike dekking is.
Dié bykomende koste sal dan deur die deeltiteleienaar betaal word – bykomend tot die gewone kwota van die versekeringskoste.
Wat dek dié versekering?
Dit moet minstens alle woonplekke en gemeenskaplike eiendom vir die volle vervangingswaarde dek in die geval van byvoorbeeld vloede, aardbewings, gebarste pype en dies meer.
Die meeste spesialisdeeltitelversekeraars verskaf gratis waardasies wanneer nuwe polisse uitgeneem word. Dit moet egter elke jaar voor die algemene jaarvergadering plaasvind en deur die regspersoon hersien word.
Dit is belangrik om te onthou dat deeltitelversekering net die struktuur van residensiële eiendomme dek. Dit sluit enige meubels of dekor uit wat deur die deeltiteleienaar self verseker moet word.
Die akkuraatste manier om jou huisinhoud te verseker is om ’n inventaris op te stel en te bepaal wat elke item se vervangingswaarde is. Dit kan dalk aanvanklik lank neem, maar is redelik maklik om jaarliks by te werk en is die veiligste manier om dispute met jou versekeraar te vermy.
Soos met enige ander versekering moet deeltitelversekeringspolisse ook jaarliks hersien en bygewerk word.
Die meeste spesialisdeeltitelversekeraars verskaf gratis waardasies wanneer nuwe polisse uitgeneem word. Dit moet egter elke jaar voor die algemene jaarvergadering plaasvind en deur die regspersoon hersien word. Dít skep ’n geleentheid om die dekking te wysig vir goed soos inflasie, stygende boukoste en verbeterings aan die eiendom. Dit is nie ’n slegte idee om elke paar jaar ’n professionele waardasie te laat doen nie – net om seker te maak die dekkingswaarde is nie te ver van die herstelwaarde verwyder nie.
Verstaan jou bybetalings
Dit gebeur soms dat skade aan ’n deel deur ’n ander deel in die skema veroorsaak word.
Dit voel onregverdig om die persoon met die beskadigde eiendom te vra om die bybetaling te betaal en daarom het sommige skemas spesiale maatreëls hiervoor.
Die belangrikste is om goed ingelig te bly oor deeltitelversekering sodat jy vinnig probleme kan uitpluis en makliker ’n eis kan indien.
Meer oor: Bill Rawson
Tertius Maree: Kry deeltitel se versekering in orde